Allan
Allan er navnet på en orkanagtig storm, der passerede Danmark fra sydvest den 28. oktober 2013. Allan var en hurtigløber, hvilket vil sige, at de kraftigste vinde kun varede et par timer for det enkelte sted. Bemærkelsesværdigt for netop denne storm var, at vi fik nye vindrekorder til afløsning af rekorderne fra den 3. december 1999.
Under Allan blev der i middelvind målt 39,5 m/s på Røsnæs og et rekordvindstød på Kegnæs på 53,5 m/s. Grænsen for orkan er 32 m/s. Disse rekorder er endnu ikke slået.
Skaderne på skovene var meget store, fordi det var så tidlige på året, at der stadig var blade på træerne. Mange træer væltede ned over jernbanenettet, så togdriften var berørt i mere end to døgn efter Allan var passeret.